Robbie neem Die Blou Hond op musikale reis - Die Blou Hond - Blog
Robbie neem Die Blou Hond op musikale reis
Posted by	Philip Moolman on	 Monday, 09 February 2015 in Blou Hond
Luister jy na Robbie Wessels se musiek besef jy vinnig hy is nie net 'n musikant nie, maar 'n storieverteller met 'n kitaar in sy hand. Sy onlangse optrede by Casa Toscana Lodge se Die Blou Hond getuig van 'n suksesvolle loopbaan in die bedryf waar hy so gemaklik tuiste gevind het.
Die aand het afgeskop met seremoniemeester en stigter van Die Blou Hond, Philip Moolman, waar hy die gaste oor 'n paar Blou Hond rituele ingelig het. 'n Tjank vir 'n drankie en 'n blaf as applous vir die kunstenaar op die verhoog - daar was ook die goeie nuus van "'n reën wat sy tefie suksesvol gedek het" en na die skaterlag van die gehoor was die paartjie geluk gewens. Woef Kardoes geskenkpakkies met 'n getekende Robbie Wessels CD en Muratie wyn is ook as pryse uitgedeel. Na die Blou Hond tafelgebed het die aand behoorlik afgeskop!
"Amper pull ek 'n hamstring hier aan die einde!" is al wat die Leeuloop-sanger na hul eerste lied kon uitkry. Robbie en sy band het met die bekende Asseblief My Lief op die verhoog geklim en elke beweging in sy repertoire gebruik om die gehoor te laat krul van die lekker kry. Halley Se Komeet was onder die bekende liedjies wat hy die aand gesing het, maar dit is ook die een lied wat Robbie die meeste geniet om te speel.
Hy is nie 'n vreemdeling by Die Blou Hond familie nie, na 'n paar optredes by ons vorige huis in Linden (Johannesburg) was dié Robbie se tweede besoek aan Die Blou Hond sedert ons groot skuif na Pretoria. Sy liedjies het elkeen 'n unieke storie, of dit nou 'n ware verhaal is of sommer net Robbie se verbeelding en talente as akteur is wat dit vertel, het dit vir 'n besonderse aand gesorg. KykNET se gewilde musiekprogram, Jukebox, was ook daar om onderhoude met die gaste te voer vir hul Valentynsdagprogram.
Ons het die aand afgesluit met Wessels se treffer, Macarena Mambo , en met dit die einde van nog 'n wonderlike en suksesvolle aand by Casa Toscana, huis van Die Blou Hond. Tot volgende keer!